விலங்குகளுள் பெரிய, வலிய, சாதுவான யானைகளுக்கு மதம் பிடிக்கும். ஆனால் யானைகளுள் ஆண் யானையான களிறுக்கு மட்டுமே மதம் பிடிக்கும். மேலும், காடுகளில், தன் கூட்டத்திலிருந்து தனித்து விடப்பெற்ற ஆண் யானைக்கே மதம் பிடிக்கும். மனிதர்களால் தனிப்பட்ட பணிகளுக்காகத் தனியாக வளர்க்கப்பெறும் ஆண் யானைகளுக்கும் மதம் பிடிக்கும். அவ்வாறு மதம் பிடித்த வேளைகளில், எதிர்ப்படுவோரைத் தூக்கி அடித்துக் கொன்றுவிடும். அந்த வேளையில், தன்னை வளர்க்கும் பாகனையும் கொல்ல முற்படும். மதம் பிடித்த யானைகளை அடக்குவது எளிதன்று. ஆனால் பழந்தமிழகத்தில், இத்தகைய மதம் பிடித்த யானைகளையும், சின்னஞ்சிறு சேவற் கோழிகள், தாக்கிக் கொன்றிருக்கின்றன.